Ερνέστος Λουδοβίκος της Έσσης

Βιογραφία

Ο Ερνέστος-Λουδοβίκος-Κάρολος-Αλβέρτος-Γουλιέλμος ήταν ο μόνος (επιζήσας) γιος του Λουδοβίκου Δ΄ μεγάλου δούκα της Έσσης & παρά τω Ρήνω και της Αλίκης των Γουέλφων-Αννοβέρου, κόρης του Αλβέρτου πρίγκιπα της Σαξονίας-Κόμπουρκ & Γκότα.
Οι γονείς του μεγάλωναν τα παιδιά τους με στοργή. Στα πέντε έτη του ο αδελφός του Φρειδερίκος, που υπέφερε από αιμο(ρο)φιλία, έπεσε από το παράθυρο και απεβίωσε 2 ετών. Όταν ήταν δέκα ετών όλα τα αδέλφια ασθένησαν από επιδημία διφθερίτιδας, μάλιστα η μικρότερη Μαρία απεβίωσε 4 ετών. Ο Ερνέστος-Λουδοβίκος ζήτησε τη Μαρία και όταν του είπε η μητέρα του ότι απεβίωσε, στενοχωρήθηκε. Τότε η μητέρα του τον φίλησε, κόλλησε και απεβίωσε 35 ετών (1878). Το 1892 διαδέχθηκε τον πατέρα του.

Οι δύο γάμοι του

Νυμφεύτηκε τη Βικτώρια-Μελίτα, εγγονή της Βικτωρίας της Βρετανίας και πρώτη του ξαδέρφη. Στο γάμο η αδελφή του Αλίκη συνάντησε τον Νικόλαο Β΄ αυτοκράτορα της Ρωσίας  και αρραβωνιάστηκαν. Η Βικτώρια-Μελίτα ήταν ευθύνη, οργάνωνε διασκεδάσεις και κρατούσε ένα χαρωπό σπίτι. Δεν της άρεσε ο δημόσιος ρόλος της, αλλά προτιμούσε τους νέους ανθρώπους από τους ηλικιωμένους και τους εύθυμους από τους βαρετούς, ακόμη και αν αυτοί είχαν υψηλές θέσεις. Το ζεύγος δεν ήταν ευτυχισμένο και στις φιλονικίες του η Βικτώρια-Μελίτα έσπαγε τις πορσελάνες στον τοίχο. Είχαν μία κόρη και γι' αυτό η Βασίλισσα Βικτώρια δεν επέτρεπε το διαζύγιο. Η Βικτώρια-Μελίτα πήγε τη Νότια Γαλλία και ξόδευε τεράστια ποσά σε χαρτιά στο Μόντε-Κάρλο. Ο Ερνέστος-Λουδοβίκος αφιερώθηκε στην κόρη του. Το 1901 απεβίωσε η Βικτώρια και το ζεύγος μπόρεσε να χωρίσει. Η Βικτώρια-Μελίτα είπε σε συγγενείς της ότι ο σύζυγός της ήταν ομοφυλόφιλος, αλλά αυτό δεν πιστοποιείται από αλλού. Και οι δύο έκαναν δεύτερο γάμο. 
Ο δεύτερος γάμος του ήταν αρμονικός και ευτυχισμένος. Επιπρόσθετα με τον γάμο, ο Ερνέστος-Λουδοβίκος διατηρούσε σχέση με τον Κάρλ-Άουγκουστ Λίνγκερ, τον εφευρέτη του πρώτου στοματικού διαλύματος. Όταν αυτός απεβίωσε από καρκίνο, του άφησε το κάστρο Τάρασπ στην Ελβετία. Δεν έμεινε κανείς από την οικογένεια· πωλήθηκε το 2016.

Πολιτιστική προσφορά

Ήταν προστάτης των Τεχνών και ίδρυσε την Αποικία Καλλιτεχνών του Ντάρμστατ, ένα κτήριο στο Ματίλντενχεε, που στέγαζε μία ομάδα καλλιτεχνών του Γιούγκεντστιλ. Ο Ερνέστος-Λουδοβίκος ήταν ποιητής, συγγραφέας, δοκιμιογράφος και συνθέτης έργων για πιάνο. 
Ξεκίνησε το 1903 το κτίσιμο του Νέου Μαυσωλείου, που τα εγκαίνια έγιναν το 1910. Παρευρέθηκαν οι αδελφές του Βικτωρία σύζυγος Λουδοβίκου πρίγκιπα του Μπάττενμπερκ, Ελισάβετ σύζυγος Σεργκέι Αλεξάνδροβιτς μεγάλου δούκα της Ρωσίας, Ειρήνη σύζυγος Ερρίκου πρίγκιπα της Πρωσίας και Αλίκη (Αλεξάνδρα) σύζυγος Νικολάου Β΄ της Ρωσίας. Τα λείψανα των γονιών τους και των δύο πρόωρα χαμένων αδελφών τους αποτέθηκαν στο Νέο Μαυσωλείο.

Απώλεια του μεγάλου δουκάτου

Κατά τον Α΄ Παγκόσμιο Πόλεμο υπηρέτησε στο αρχηγείο του Γουλιέλμου Β΄. Το 1917 η επανάσταση στη Ρωσία είχε αποτέλεσμα να εκτελεστούν από τους Μπολσεβίκους η αδελφή του Αλεξάνδρα με την οικογένειά της και την έτερη αδελφή Ελισάβετ. Το 1918, όταν ξέσπασε η επανάσταση στη Γερμανία, και ο Ερνέστος-Λουδοβίκος έχασε το μεγάλο δουκάτο της Έσσης. Έπειτα από μακρά ασθένεια στο ανάκτορο Βόλφσγκαρτεν, κοντά στο Ντάρμστατ, απεβίωσε το 1937. Έλαβε μία -ισοδύναμη με κρατική- κηδεία και τάφηκε δίπλα στην κόρη του Ελισάβετ, στο κοιμητήριο που είχε φτιάξει στο πάρκο Ρόζενχεε του Ντάρμστατ, δίπλα στο Νέο Μαυσωλείο.